สงครามนี้ใครจะชนะ
เสาร์ 14 เมษายน 2561 เชิญศิษย์เก่าโรงเรียนศรีหฤทัย อ.ขลุง จ.จันทบุรี ร่วมงานครบรอบ 70 ปีของโรงเรียน ร่วมพบปะทำบุญและสะสมของที่ระลึก เช่น เหรียญ 50 ปีพ่อชิ่น หนังสืออนุสรณ์ 70 ปี และของที่ระลึกอื่นๆ จองโต๊ะได้ที่ 0-3949-4800 หรือ 08-9933-4493 ครับ,สงครามการค้าเต็มรูปแบบระหว่างสหรัฐฯ กับจีนเกิดขึ้นของจริงแล้วครับ ทรัมป์ต้องการตั้งกำแพงภาษีสินค้าจีน 1 แสนล้านดอลลาร์สหรัฐฯ เป็นเงินไทยก็ 3 ล้านล้านบาท ตอนนี้ทั้งกระทรวงพาณิชย์ และสำนักงานผู้แทนการค้าสหรัฐฯ กำลังพิจารณาว่าจะเป็นสินค้าอะไรบ้าง แต่ที่คุยกันไว้ในตอนนี้ก็บอกว่าต้องเป็นสินค้าที่เป็นอันตรายต่อผลประโยชน์ของเกษตรกรและผู้ประกอบการชาวอเมริกัน,การประกาศสงครามของทรัมป์ทำให้คนอเมริกันระดับกลางและล่างเฮกันทั้งประเทศ เพราะในห้วงช่วงที่ผ่านมา สิ่งที่พวกตนกลัวมากที่สุดคือ สินค้าจีน ที่มีราคาถูกกว่าและเริ่มมีคุณภาพดีมากขึ้นเรื่อยๆ ทรัมป์บอกว่าที่ต้องทำอย่างนี้ก็เพราะรัฐบาลจีนตั้งกำแพงภาษีที่ไม่เป็นธรรมกับสหรัฐฯ ก่อน แถมยังพูดอย่างไม่ค่อยสุภาพว่า รัฐบาลจีนไม่ยอมรับพฤติกรรมอันแย่ของตนเอง,ถ้าคนที่ไม่เคยติดตามถามข่าวความขัดแย้งก็อาจจะคิดว่าจีนเป็นฝ่ายเล่นเกมนี้ก่อน แต่ถ้าคนตามข่าวก็จะเห็นว่าทรัมป์พูดจารุนแรงเรื่องจะต้องรีดภาษีจากจีน ตั้งแต่ตอนที่หาเสียงเลือกตั้งเป็นประธานาธิบดีแล้ว นโยบายของทรัมป์เรื่องจะเล่นงานจีนในห้วงช่วงหาเสียงทำให้ผู้คนแถวมิดเวสต์ซึ่งเป็นพื้นที่เกษตรกรรมสำคัญลงคะแนนให้ทรัมป์อย่างถล่มทลาย,ท้ายที่สุด ทรัมป์ก็โยนข้อหาละเมิดทรัพย์สินทางปัญญาให้จีนแล้วก็ตั้งกำแพงภาษีสูงถึงร้อยละ 25 ผมว่าทรัมป์เล่นเกมครับ อาจจะต้องการให้เกิดความขัดแย้งเพื่อหยุดยั้งการพุ่งกระฉูดส่งตูดจัมโบ้ของจีน,ที่ผมรับใช้ผู้อ่านท่านที่เคารพอย่างนี้ ก็เพราะผมดูจากรายชื่อสินค้าส่วนใหญ่ที่สหรัฐฯ ตั้งกำแพงภาษี อยู่ในโครงการเมดอินไชน่า 2025 เกือบแทบทั้งนั้น เป็นโครงการที่ประธานาธิบดีสีจิ้นผิงออกแบบขึ้นมาเพื่อจะส่งเสริมศักยภาพของผู้ประกอบการอุตสาหกรรมท้องถิ่นในสินค้า 10 ประเภท ที่มีทั้งเทคโนโลยีสารสนเทศ อากาศยาน อุปกรณ์พลังงาน เครื่องจักรการเกษตร ฯลฯ,ทรัมป์รู้แท้แน่แก่ใจว่าจีนไม่มีทางปล่อยให้สหรัฐฯย่ำยีตนแต่ฝ่ายเดียว แล้วก็เป็นไปตามคาดครับ จีนประกาศขึ้นภาษีศุลกากรสินค้านำเข้าจากสหรัฐฯ 128 รายการ โดย 8 รายการโดนภาษีศุลกากรร้อยละ 25 อย่างพวกเนื้อหมูและผลิตภัณฑ์อะลูมิเนียม ส่วนพวกไวน์ ผลไม้แห้ง ผลไม้สด ถั่วเปลือกแข็ง ท่อเหล็ก ฯลฯ อีก 120 รายการ โดนภาษีร้อยละ 15,ทรัมป์กระโชกโฮกฮากกับจีนครั้งนี้ เป็นการยิงปืนนัดเดียว นกตกลงมาทั้งฝูง นกตัวแรกก็คือ ได้ลดการขาดดุลการค้าที่สหรัฐฯ มีต่อจีน ซึ่งในแต่ละปีมีมูลค่ามหาศาล เฉพาะปีที่แล้วปีเดียว สหรัฐฯ ขาดดุลการค้าต่อจีนมากถึง 375,000 ล้านดอลลาร์สหรัฐฯ ตีเป็นเงินไทยก็ประมาณสิบกว่าล้านล้านบาท มากกว่างบประมาณที่รัฐบาลไทยใช้ทั้งประเทศทั้งปีหลายเท่า,ส่วนนกตัวที่สองก็ได้ทำตามนโยบายที่หาเสียงไว้ ทำให้ไม่ต้องเสียคำมั่นสัญญาที่ให้ไว้กับประชาชนคนอเมริกัน ซึ่งตอนนี้โพลหลายสำนักก็ออกมาบอกแล้วนะครับว่า ความนิยมที่คนอเมริกันมีต่อทรัมป์นั้นเพิ่มมากขึ้นเรื่อยๆ สำนักเศรษฐกิจหลายแห่งก็ออกมายอมรับว่า เศรษฐกิจโดยรวมของสหรัฐฯดีขึ้นกว่ายุคปลายของโอบามา,นกตัวที่สาม ก็คือในฐานะที่เป็นอเมริกันคนหนึ่ง ผมว่าทรัมป์ก็คงจะไม่สบายใจนักดอกครับ ที่มีชาติมหาอำนาจเผ่าพันธุ์อื่นกำลังไล่กวดสหรัฐฯ และมีโอกาสจะแซงสหรัฐฯ เพื่อก้าวไปสู่ความเป็นมหาอำนาจชาติเบอร์ 1 ของโลกในทุกด้าน การที่สหรัฐฯสร้างสงครามการค้ากับจีนก็คงจะมีการประเมินกันอย่างละเอียดถี่ถ้วนแล้วครับว่า สงครามการค้าเป็นหนึ่งในหลายวิธีที่จะยันจีนไม่ให้กวดตัวเองได้ทัน,แต่จีนก็ไม่ธรรมดานะครับ ยิ่งมีการแก้ไขรัฐธรรมนูญให้นายสีจิ้นผิงเป็นประธานาธิบดีของจีนได้อย่างยาวนาน ทำให้การบริหารประเทศของคณะผู้บริหารจีนต่อเนื่อง เพื่อเป้าหมายการเป็นเบอร์ 1 ของโลก,พวกหญ้าแพรกทั้งหลายต่างใจจดใจจ่อ สนใจว่าใครจะชนะ.,นิติการุณย์ มิ่งรุจิราลัย,songlok1997@gmail.com, 
สงครามการค้าเต็มรูปแบบระหว่างสหรัฐฯ กับจีนเกิดขึ้นของจริงแล้วครับ ทรัมป์ต้องการตั้งกำแพงภาษีสินค้าจีน 1 แสนล้านดอลลาร์สหรัฐฯ เป็นเงินไทยก็ 3 ล้านล้านบาท
สงคราม,สหรัฐอเมริกา,จีน,เปิดฟ้าส่องโลก,นิติการุณย์ มิ่งรุจิราลัย,ข่าวทั่วไป